ועדת הכספים, כנסת 20, פרוטוקול מספר 1110, 2018-07-24 10:10

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: יש לנו יום ארוך אבל נשתדל לעשות הכול באופן מסודר ושנוכל להגיע לפתרונות.

משה גפני: לפני שנתחיל בסעיף הראשון, חבר הכנסת מיקי לוי, הצעה לסדר.

מיקי לוי: בוקר טוב אדוני.

מיקי לוי: תודה רבה.

מיקי לוי: נשלח אליך מכתב בנושא חשש כבד מפגיעה אנושה בתעשייה הישראלית בגלל כוונת משרד האוצר לבטל רכש גומלין.

מיקי לוי: כאשר חברות ישראליות קונות בחוץ לארץ תוצרת כזו או אחרת, חוץ לארץ מחויבת ברכש גומלין כדי להחזיק את התעשייה המקומית.

מיקי לוי: אתמול התקיימה - וזאת רק דוגמה וזאת רק סנונית - הפגנה של הארגז ושל חברת מרכבים שמייצרים כ-1,200 אוטובוסים בשנה עבור מדינת ישראל, עובדים שם 1,000 עובדים.

מיקי לוי: אני אומר לך מידיעה אישית, מזה שהייתי מנכ"ל באגד תעבורה, שאם יבטלו את רכש הגומלין, זה אומר שאם אני קונה ממדינה מסוימת משהו והיא לא מחויבת לקנות מכאן – אפשר לסגור את התעשייה הישראלית.

מיקי לוי: אם יביאו את כל האוטובוסים מסין - - -

משה גפני: מי אומר את זה?

מיקי לוי: אומר את זה החשב הכללי באוצר.

מיקי לוי: פקידי האוצר, לא שר האוצר.

מיקי לוי: שר הכלכלה מתנגד.

מיקי לוי: זה לא רק אוטובוסים אלא מחר אלה יהיו מסכות, מסננים לטנקים, חלונות וכל דבר שהתעשייה הישראלית מייצרת.

מיקי לוי: עוד יש לנו את הבעיה של משרד הביטחון שלא פתרנו, שהם מתחמקים.

מיקי לוי: לפני חודש היו צריכים לתת תשובה מה עם הרכש בדולרים, בכספי הסיוע, מה שיביא לקריסת התעשיות הבינוניות והקטנות.

מיקי לוי: אני לא אוותר.

מיקי לוי: הם יבואו לכאן.

מיקי לוי: אני אשלח לך מכתב בעניין הזה.

מיקי לוי: אני מחכה.

מיקי לוי: מכיוון שענייננו גם בעובדים, מה שעושה משרד האוצר גם כשיש רכש גומלין, הוא מעמיס שירות על רכש הגומלין, דבר שמייקר בעוד 20 אחוזים את רכש הגומלין ובגלל זה בורחים מעסקאות.

מיקי לוי: בכוחה של הוועדה הזו לבוא ולומר לחשב הכללי באוצר שאתם לא תעמיסו גם שירות אלא רק על התוצרים עצמם כדי שלא יסגרו כאן מפעלים.

מיקי לוי: אם יסגרו מפעלים, אתה לא תעשה פרי גליל אחד אלא אתה תעשה 150 פרי גליל.

מיקי לוי: תודה.

משה גפני: זה נשמע לא טוב.

משה גפני: עוד לא ראיתי את המכתב.

מיקי לוי: שלחתי לך וגם ליועצת המשפטית.

משה גפני: בסדר.

משה גפני: אני אדבר גם עם השרים.

משה גפני: אני מבין שבשבוע הבא אמורה להיות פגישה בעניין הזה.

משה גפני: אני גם לא רוצה להעמיס כל כך על הוועדה דיונים.

משה גפני: בכל אופן ניקינו שולחן.

מיקי לוי: אבל אין מנוס.

מיקי לוי: אנחנו נבוא לעבודה כל פעם שתקרא לנו.

משה גפני: אני לא אזניח את זה אבל נחכה.

משה גפני: אני אדבר עם השרים כי האמירה הזאת נשמעת רע.

משה גפני: אני מקווה שהיא לא נכונה.

משה גפני: הם אמורים להיפגש בשבוע הבא.

מיקי לוי: אלי כהן נגד.

משה גפני: אני יודע.

משה גפני: אני אדבר אתו.

משה גפני: תודה רבה.

משה גפני: אני מבקש לתת לחבר הכנסת מיקי זוהר שביקש ממני את הדיון הזה אבל לפני כן אני רוצה לומר משפט.

משה גפני: מדובר על רכבים שככל הנראה, בגלל המכס שנגבה מהם, לא מייבאים אותם.

משה גפני: הם לא מוסיפים כסף לקופת המדינה.

משה גפני: הם גורמים נזק לאלה שמייבאים את הרכבים האלה.

משה גפני: אנחנו אישרנו את זה כאן לפני שנה וחצי, אני חושב, עת חשבנו שאין בעניין הזה בעיה.

משה גפני: לא העירו את תשומת לבנו לעניין אבל במשך התקופה האחרונה אמרו לנו שזה נזק גדול לכן ביקש חבר הכנסת מיקי זוהר להעלות את הנושא לדיון ואני שם אותו ראשון בסדר היום.

משה גפני: חבר הכנסת מיקי זוהר, בבקשה.

מכלוף מיקי זוהר: תודה.

מכלוף מיקי זוהר: פנו אלי מספר רשויות מקומיות שהיו רגילות לרכוש את המוצר הזה.

מכלוף מיקי זוהר: הן הפסיקו לרכוש את המוצר הזה בגלל ההתייקרות שלו.

מכלוף מיקי זוהר: לאחר מכן פנתה אלי החברה שמייבאת את המוצר הזה ואמרה לי שהיא הייתה מייבאת כמויות גדולות של המוצר הזה ארצה, היא הפסיקה לעשות את זה בגלל המיסוי שהוטל.

מיקי לוי: פרט לגבי המוצר.

מיקי לוי: מה זה?

מכלוף מיקי זוהר: מדובר ברכב שיש לו שופכן.

מכלוף מיקי זוהר: בדרך כלל הרשויות המקומיות משתמשות בו לצורכי פינוי אשפה אבל הוא רכב קטן.

מכלוף מיקי זוהר: הוא לא רכב גדול אלא רכב קטן.

מכלוף מיקי זוהר: הטענה של רשות המסים למיטב הבנתי היא שבעצם מנצלים את ההקלה במס הזו והופכים את הרכב הזה לרכב עבודה ולא רכב למטרות שפיכת זבל וכדומה.

מכלוף מיקי זוהר: ההוכחה לטענה - שהיא טענה שבסוף לא התקבלה - היא הפסקת יבוא הרכב הזה ארצה.

מכלוף מיקי זוהר: מהרגע שהעלו את המיסוי, הרכב הזה לא מגיע ארצה.

מכלוף מיקי זוהר: בעצם שפכנו את התינוק עם המים.

מכלוף מיקי זוהר: מצד אחד הפסדנו את הכסף, לא מביאים את המוצר, גם הרשויות שהיו צורכות את המוצר, לא צורכות אותו.

משה גפני: גם הפסידו את זה כי לא מייבאים את הרכב.

מכלוף מיקי זוהר: בפועל אין איש במדינה שמרוויח כתוצאה מהעניין הזה.

מכלוף מיקי זוהר: מצד אחד רשות המסים לא מרוויחה יותר כסף, שזה כמובן הכי חשוב לנו, שרשות המסים תרוויח כסף, ומצד שני הרשויות לא יכולות לחסוך כסף באמצעות המוצר הזה כי עכשיו הן צריכות לקנות מוצרים יותר גדולים, ומצד שלישי היבואן כמובן לא יכול להרוויח יותר כסף כי הוא לא מוכר את המוצר הזה בארץ.

מכלוף מיקי זוהר: אם הוא היה מוכר את המוצר הזה בארץ, מן הסתם הוא היה משלם מס כשהוא מרוויח על המוצר הזה.

מכלוף מיקי זוהר: לכן יצא שהתיקון הזה גרם הפסד לכולם.

משה גפני: תודה רבה.

משה גפני: היבואן כאן?

גלית נוימן בנדיקט: כן.

גלית נוימן בנדיקט: אני מייצגת את היבואן, קבוצת אלון.

גלית נוימן בנדיקט: אם יורשה לי להוסיף.

גלית נוימן בנדיקט: כמו שנאמר כאן, הדבר הזה למעשה גרם נזק לא רק ליבואן באופן פרטני אלא באופן כללי כי כל אחד יכול לייבא רכבים מהסוג הזה.

גלית נוימן בנדיקט: בפועל יוצא שבפועל בשוק היום אין רכבים קטנים כאלה, רכבים עם שופכן, עם הרכינה הזאת.

איתן ברושי: זה נועד לסמטאות צרות בהן לא נכנס הרכב הגדול?

גלית נוימן בנדיקט: כן.

גלית נוימן בנדיקט: בארץ אפשר לראות מעט מאוד רכבים כאלה אבל באיטליה אפשר לראות אותם.

איתן ברושי: בחלק עוד משתמשים בחמורים.

גלית נוימן בנדיקט: נכון.

מיקי לוי: עכשיו זאת לא חקלאות.

גלית נוימן בנדיקט: חמור שמוציא אשפה.

איתן ברושי: הכול זאת חקלאות.

איתן ברושי: חמור שמוציא אשפה.

איתן ברושי: תבוא אתי, אני אראה לך.

איתן ברושי: מי שהיה ראש רשות מכיר את זה.

איתן ברושי: הפקידים לא מכירים.

גלית נוימן בנדיקט: כמו שנאמר כאן, מדובר ברכבים קטנים שלמעשה אי אפשר ליהנות מהם ביום יום, כלומר, ללכת אתם לאחר העבודה הביתה ולנסוע עם האישה כי אלה באמת רכבים מאוד קטנים שיש בהם מלכתחילה מקום רק לשני נוסעים.

משה גפני: אתם הפסקתם לייבא את זה.

גלית נוימן בנדיקט: הפסקנו לייבא.

משה גפני: כתוצאה מהמכס.

גלית נוימן בנדיקט: כן.

גלית נוימן בנדיקט: כי הרשויות המקומיות שהן בעיקר היו הלקוחות שקנה אותם, למעשה כבר לא משתלם להן לקנות רכב כזה כי כתוצאה מהמס, העלות שלו מאוד גדלה.

גלית נוימן בנדיקט: האינטרס שלהן היה לקנות רכב ייעודי למטרת פינוי אשפה ולא למטרות הנאה והן הפסיקו לצרוך אותו בגלל העלות הגבוהה שלו.

גלית נוימן בנדיקט: הסיבה בשלה רצו למסות היא באמת כדי להגדיל את המסים כי היה צפי של גבייה של עוד 4 מיליון שקלים מצד אחד, ומצד שני אמרו שזה כדי למנוע אפליה כי למה שרכב כזה, שהוא עם שופכן ושוקל 3.5 טון, לא ימוסה כאשר יש רכבים אחרים בשוק ששוקלים 3.5 טון והם כן ימוסו?

גלית נוימן בנדיקט: אבל למעשה אתי הטענות האלה בשלן רצו לעשות את השינוי והתקבלה אותה הוראה, נפלו כי גם קופת המדינה לא קיבלה כסף כי הפסיקו לייבא, זה מצד אחד, ומצד שני אף אחד לא באמת דן בכך – זה לא עניין של אפליה – שיש באמת שוני מהותי בין רכב שמלכתחילה רשות המסים לא בכדי - - -

איתן ברושי: ממתי מצב הקופה מדאיג אותם?

משה גפני: היא מדברת לעניין.

משה גפני: תן לשמוע.

משה גפני: מה אתה רוצה ממנה?

איתן ברושי: שאלתי ממתי היא חושבת שהאוצר דואג לקופה.

משה גפני: היא חברה פרטית.

משה גפני: מה אתה רוצה?

איתן ברושי: אבל היא מייצגת את האזרחים שנדמה להם שהממשלה דופקת אותם.

משה גפני: היא אומרת טענות נכונות והיא מייצגת חברה פרטית.

משה גפני: אתה צריך לדאוג למדינה ולא היא.

איתן ברושי: אני דואג לה.

איתן ברושי: לכן יש לי בעיה עם הפקידים.

מכלוף מיקי זוהר: אם תהית, הוא בצד שלך.

משה גפני: נשמע הגיוני לגמרי.

איתן ברושי: אני השתמשתי במכוניות האלה.

גלית נוימן בנדיקט: אני אומרת שלמעשה יש שוני מהותי בין הרכבים כי באמת רכב שהוא רכב עבודה, מלכתחילה המחוקק מצא לנכון להבדיל אותו בגלל אופי השימוש שלו.

גלית נוימן בנדיקט: לכן יש מקום כי באמת צריכים לזכור שגם הפסיקו לייבא מצד אחד, גם פיטרו עובדים, וגם הרשויות המקומיות לא נהנות היום מהרכב וחבל, וגם מדובר למעשה בשוק שלם שלא קיים היום בארץ כי לא מדובר רק עלינו – וזה חשוב להדגיש – כיבואן פרטי כי כולם יכולים ליהנות מזה.

גלית נוימן בנדיקט: כל אחד יכול לייבא רכב מהסוג הזה.

גלית נוימן בנדיקט: השוק היום פתוח.

גלית נוימן בנדיקט: תודה.

משה גפני: תודה.

משה גפני: מישהו רוצה להתייחס לפני שאני מאפשר למשרד האוצר?

ג'וזף פארס: אני מייצג את משרד התחבורה, אגף הרכב.

ג'וזף פארס: אני מרכז בכיר, תקינה.

ג'וזף פארס: אני אחראי על תחום התקינה.

ג'וזף פארס: למשה הרכב הזה מיוצר בשני שלבים.

ג'וזף פארס: שלב אחד, הוא מיובא לארץ, השלב השני מבוצע בארץ.

ג'וזף פארס: הוא לא מגיע לארץ עם הרכינה מחוץ לארץ.

גלית נוימן בנדיקט: זה לא נכון.

גלית נוימן בנדיקט: אני אתקן אותך.

גלית נוימן בנדיקט: הרכבים הספציפיים הגיעו עם הרכינה.

משה גפני: רק רגע.

משה גפני: אין דיאלוג כאן.

משה גפני: לא הבנתי.

משה גפני: אתה יכול לחזור על הדברים?

ג'וזף פארס: הרכב הזה נקרא רכב משא משווק N-1 במדינת ישראל, N-1 או N-2.

ג'וזף פארס: בשלב הראשון הפלטפורמה מגיעה לארץ, את הרכינה מתקינים כאן בארץ.

ג'וזף פארס: הוא לא מגיע גמור.

ג'וזף פארס: הוא מיוצר בשני שלבים.

מכלוף מיקי זוהר: מתי הוא משווק?

מכלוף מיקי זוהר: אחרי התקנת הרכינה או לפני?

ג'וזף פארס: אחרי שמתקינים את הרכינה.

מכלוף מיקי זוהר: מבחינתנו זה רכב עם רכינה.

ג'וזף פארס: הוא לא מגיע עם הרכינה מחוץ לארץ.

מכלוף מיקי זוהר: בסדר, התשובה היא ברורה.

מיקי לוי: הרכבים שמגיעים, שמים עליהם רכינות או לוקחים אותם כרכב משא.

מיקי לוי: אז בתנאים מועדפים של מסים מופחתים.

מיקי לוי: זו השאלה.

מכלוף מיקי זוהר: השאלה אם באמת מוכרים את זה כרכב רגיל או רק כרכב עם רכינה.

ג'וזף פארס: כמו די-מקס, נמכר גם בתצורה עם הארגז.

מכלוף מיקי זוהר: האם החברה הזאת ביצעה מכירות של רכב ללא רכינה?

מכלוף מיקי זוהר: האם בוצעו מכירות של הרכב ללא רכינה?

ג'וזף פארס: בוודאי.

ג'וזף פארס: זה די-מקס לכל דבר.

מכלוף מיקי זוהר: אני מדבר על תקופת הטבת המס שהייתה, האם נמכרו רכבים ללא רכינה?

מכלוף מיקי זוהר: בארץ.

גלית נוימן בנדיקט: אם יורשה לי כיבואן להשיב ולהתייחס.

גלית נוימן בנדיקט: זה גם מצוין במכתב שהפנינו לכבודו, בסעיף 2.

גלית נוימן בנדיקט: חשוב לציין כי אין רכב כזה בלי רכינה, לפחות הרכב הספציפי שאנחנו מדברים עליו, והרכב מגיע כך מהיצרן, הרכב שלנו מפיאג'ו מגיע מובנה עם הרכינה.

גלית נוימן בנדיקט: זה לא סתם שהמחוקק בזמנו, רשות המסים, מצאה לנכון.

גלית נוימן בנדיקט: זה מגיע עם רכינה וזה נמכר כך.

גלית נוימן בנדיקט: הוא בא מובנה.

גלית נוימן בנדיקט: לא הוספנו את זה כאן.

משה גפני: בנוסף למה שאמרת עד עכשיו, את אומרת שאתם מייבאים את זה עם הרכינה.

גלית נוימן בנדיקט: כן.

גלית נוימן בנדיקט: זה גם מצוין במכתב.

משה גפני: מה שמצוין, מצוין.

משה גפני: מה שאת אומרת עכשיו בוועדה, זה מה שקובע.

משה גפני: זה מגיע עם הרכינה.

גלית נוימן בנדיקט: עם השופכן הזה.

משה גפני: כך אתם מייבאים את זה.

גלית נוימן בנדיקט: כן.

גלית נוימן בנדיקט: יש כפתור מובנה ברכב.

משה גפני: יכול להיות שיש יבואנים אחרים שמביאים בלי רכינה?

גלית נוימן בנדיקט: אני לא מתייחסת לאחרים אבל הרכב הספציפי שאנחנו מדברים, הוא רכב שקיבל את ההקלה והוא יחד עם שופכן.

גלית נוימן בנדיקט: הוא גם היחידי.

גלית נוימן בנדיקט: יש רכבים אחרים שהם לא רכבי רכינה, עליהם אין פטור ועל זה אנחנו לא מדברים כאן.

גלית נוימן בנדיקט: הדיבור מתייחס אך רק לרכבים עם שופכן.

גלית נוימן בנדיקט: אתה יכול לבדוק את זה.

גלית נוימן בנדיקט: אני יכולה להראות לך אחר כך, אם תרצה.

משה גפני: בסדר.

משה גפני: תודה רבה.

משה גפני: יש עוד מישהו שרוצה להתייחס?

מיקי לוי: רשות המסים.

קובי בוזו: בוקר טוב.

משה גפני: ראיתי את המכתב שלך שהוא מכתב יפה.

משה גפני: מבחינת העניין של הכתיבה, הוא בסדר.

משה גפני: מבחינת העניין עצמו, אנחנו לא משוכנעים.

משה גפני: אתה יודע, לא חרבה ירושלים אלא שהעמידו דבריהם על דין תורה.

משה גפני: יכול להיות שמבחינת הקריטריונים שלכם, זאת תמונת המצב ועל זה חייבים במס.

משה גפני: אם אכן הדברים נכונים, ותכף ננסה למצוא לזה פתרון, כולם מפסידים.

משה גפני: רשות המסים מפסידה כי היא מפסידה כסף, היבואן מפסיד כי הוא לא יכול לייבא ואין לו למי למכור את זה, העיריות מפסידות מכיוון שהן קונות רכב יותר יקר ויותר גדול מכיוון שאין להן יותר את הצורך בעניין הזה, בגלל שגם לא מייבאים להן.

משה גפני: זאת אומרת, כולם מפסידים אבל התקנות והקריטריונים נשמרים.

משה גפני: התוצאה היא תוצאה לא טובה.

משה גפני: צריך להפעיל ראש בעניין הזה.

משה גפני: זה רכב שהמיסוי עליו הוא 4 מיליון שקלים.

משה גפני: כפי שאמרתי, יש בו צורך, אם אכן לא יהיה מיסוי, ואתם ממסים.

משה גפני: בבקשה.

משה גפני: תתייחס.

קובי בוזו: קודם כל, פרט המכס שסווג כאן, הרכב המדובר, היה פרט היסטורי.

קובי בוזו: היה כתוב שם שופכנים, משאיות להובלת ביטומן ועוד.

משה גפני: לקחנו את זה מהמכתב.

משה גפני: בסדר.

משה גפני: אבל אתה יודע על מה אנחנו מדברים.

קובי בוזו: אני יודע.

קובי בוזו: לכן אני מסביר למה עשינו גם את הצעד הזה ולמה היינו חייבים לעשות את הצעד הזה.

קובי בוזו: בפרט הזה היו אמורים להסתווג השופכנים.

קובי בוזו: כשאני אומר שופכן, אלה הדמפרים הגדולים, אלה שנמצאים במחצבות ועושות עבודות עפר, כלים ענקיים שהם בדרך כלל גם מעל 4.5 טון.

קובי בוזו: היה להם פרט מכס מיוחד שהיה כתוב שם שופכנים ושם היו אמורים להסתווג.

קובי בוזו: התברר לנו שמסווגים בפרט הזה גם את הטנדרים האלה עם היכולת להתרומם.

קובי בוזו: יכולת רכינה.

קובי בוזו: כאשר הייתה ברורה הכוונה, שטנדרים כאלה לא אמורים להיות מסווגים כשופכן.

קובי בוזו: הייתה אצלנו מחלוקת בתוך רשות המסים האם הם בכלל יכולים להסתווג כשופכן או שהם צריכים להסתווג בפרט אחר, שזה הפרט המאסף, זאת אומרת שהכול חייב במס קניה ומדובר על כלים מעל 3.5 טון ואז מס הקניה הוא 72 אחוזים.

קובי בוזו: גם בתוך רשות המסים הייתה מחלוקת היכן לסווג את הכלים האלה.

קובי בוזו: בסופו של דבר הוחלט שכן אפשר לראות בהם כשופכן כי הוא באמת שופך את הזבל או עפר, לא משנה מה, ובמקביל חייבים לעשות את התיקון כדי שהרכב הזה יסווג בפרט של אחרים כי אין שום הבדל בין הטנדר הזה לבין טנדר אחר שמוביל אשפה או צינורות או ציוד.

קובי בוזו: העירייה לא צריכה את היכולת הזאת של ההתרוממות.

איתן ברושי: העירייה אחראית על אשפה.

איתן ברושי: היא לא אחראית על צינורות.

איתן ברושי: מי שמוביל אשפה, זאת הרשות.

קובי בוזו: אני מדבר על הרכב.

איתן ברושי: גם אני מדבר על הרכב.

איתן ברושי: אצלכם כולם לא בסדר.

איתן ברושי: מה זה שייך להוביל צינורות?

משה גפני: הוא מספר את מה שקורה.

איתן ברושי: גם אני מספר את מה שקורה.

משה גפני: תן לו להשלים ואחר כך תתייחס.

איתן ברושי: הרשות אחראית על האשפה.

איתן ברושי: על כל היתר היא לא אחראית.

משה גפני: הוא לא דיבר על רשויות.

משה גפני: הוא דיבר בכלל.

איתן ברושי: הם תמיד מומחים לכל.

משה גפני: מה רצית, שלא יהיו מומחים?

איתן ברושי: בגלל שמישהו סיבן?

משה גפני: בואו ננסה להגיע לאיזשהו פתרון.

קובי בוזו: לא אמרתי שהיה מי שסיבן.

איתן ברושי: אני אמרתי.

איתן ברושי: אני אחראי על מה שאני אומר.

מכלוף מיקי זוהר: דרך אגב, אנחנו לא מאותה מפלגה.

מכלוף מיקי זוהר: אם תחליטו להתקין, זה נגדו.

איתן ברושי: כדאי שתיזהר.

איתן ברושי: עם היוזמות שלך באמת לא כדאי שנהיה באותה מפלגה.

מכלוף מיקי זוהר: עם העצות שלך, אתה תסבך את כל העניין.

מכלוף מיקי זוהר: לפחות תהיה נחמד.

איתן ברושי: מה זה עוזר?

משה גפני: עוזר.

קובי בוזו: אחרי שנוצר הצורך לעשות את תיקון החקיקה, ראינו בזה עיוות של מיסוי כי אנחנו מסתכלים על כלי אחד שיכול להוביל, כמו שאמרתי, ציוד וכלי שני מוביל דברים אחרים עם יכולת התרוממות.

קובי בוזו: מבחינתנו אין הבדל במיסוי.

קובי בוזו: לא צריך להיות הבדל במיסוי בין שני הכלים האלה.

קובי בוזו: ברגע שגילינו את זה, באנו לכאן ועשינו באותו צו עוד כמה תיקונים של עיוותים.

קובי בוזו: אני מזכיר שבאותו צו היו למשל חלקי חילוף לרכב שחלק היו פטורים וחלק היו חייבים.

קובי בוזו: באנו ואמרנו שאנחנו רוצים אחידות במיסוי וזה גם התפקיד שלנו.

קובי בוזו: חוץ מלגבות מסים, זה גם לא ליצור אפליה וליצור אחידות במיסוי וזה מה שעשינו.

קובי בוזו: הבאנו שורה של מוצרים כמו חלקי חילוף לרכב ומיסינו אותם.

מכלוף מיקי זוהר: האם רשות המסים הכניסה יותר כסף על המוצר הספציפי הזה?

קובי בוזו: אנחנו אמדנו את תוספת ההכנסות ב-4 מיליון שקלים אבל זה לא רלוונטי.

מכלוף מיקי זוהר: מה בפועל?

מכלוף מיקי זוהר: האם לאור העובדות החדשות שהמיסוי הזה והצפי שבסופו של דבר הסתבר כצפי שגוי, יש מקום לשינוי או לא?

קובי בוזו: לא.

קובי בוזו: קודם כל, יש עוד יבואנים שמייבאים.

קובי בוזו: היא כרגע דיברה בשם היבואן אבל יש עוד יבואנים שמייבאים את הרכב הזה.

מכלוף מיקי זוהר: עדיין?

גלית נוימן בנדיקט: לא.

קובי בוזו: כרגע המוצר מקבל בפרט מכס סל באחרים.

מכלוף מיקי זוהר: אפשר לשלוף אותו פרטני.

קובי בוזו: כן, אבל יש יבואנים שמייבאים גם טנדרים רגילים.

משה גפני: אנחנו ננסה לעשות את ההבחנה הזאת.

מיקי לוי: האם רכב שבא עם שופכן פטור או לא פטור?

מיקי לוי: הרי אין לנו שליטה, גם למפקחים של רשות המסים, ללכת ולראות אם הוא מוביל צינורות או מוביל אשפה כי הוא דו תכליתי.

מיקי לוי: רק תנו לי תשובה אם יש אפשרות להבדיל.

קובי בוזו: מבחינת המדיניות, מבחינתנו אין שום הבדל בין כלי רכב שיכול להתרומם לבין כלי רכב שלא מתרומם.

משה גפני: חבר הכנסת לוי שאל האם יש אפשרות טכנית שחלק יבואו כך וחלק כך.

קובי בוזו: כלי רכב עם כפתור וכלי רכב בלי כפתור?

משה גפני: כן.

מיקי לוי: לא.

מיקי לוי: אם הוא בא בלי רכינה.

קובי בוזו: כן.

מיקי לוי: אבל כולם יביאו עם רכינה.

מכלוף מיקי זוהר: טוב מאוד.

מיקי לוי: זה לא טוב מאוד כי זה לא בא רק למועצות מקומיות.

מיקי לוי: זה בא גם לחברות פרטיות.

משה גפני: אנחנו כבר הולכים למסקנות כשעוד לא מיצינו את הדיון.

עמוס יוגב: רשות המסים.

עמוס יוגב: אני רוצה לומר שלושה דברים.

עמוס יוגב: אני אחלק את הנושא לשלושה דברים.

עמוס יוגב: קודם כל, הרכב שיובא הוא הרכב הזה.

עמוס יוגב: הנה, אפשר להעביר לו.

משה גפני: כן.

משה גפני: תעביר.

עמוס יוגב: זה רכב שהארגז שלו מאחור מתרומם.

עמוס יוגב: זה אכן רכב צר.

עמוס יוגב: הם ייבאו את זה בפרצה – אנחנו רואים זה פרצה – כפטור מסים לגמרי.

עמוס יוגב: בפועל החברה ייבאה את הרכב ובאתר החברה אפילו היא פרסמה שניתן להשתמש ברכב לשימושים אחרים, לא רק לרכינה.

עמוס יוגב: זאת אומרת, גם רכינה, גם לעיריות, אבל לדברים אחרים כמו שאתם רואים, גם לפרסומת וגם לכל.

עמוס יוגב: זאת אומרת, השימוש שלו, הוא יובא בפטור ואחר כך הוסב לדברים אחרים.

עמוס יוגב: אם הוועדה תחליט שאנחנו נצטרך לתת פטור לדבר הזה, ייווצר המצב הבא.

עמוס יוגב: דרך אגב, הנה עוד תמונות.

משה גפני: לא.

משה גפני: זה לא שיעור לציור.

עמוס יוגב: חשוב לראות בעיניים.

משה גפני: בסדר, הבנו.

איתן ברושי: יריד מכוניות.

עמוס יוגב: רכבים אחרים כמו פולקסוואגן יגיעו עם רכינה.

שגית אפיק: היום הוא לא מגיע עם רכינה?

עמוס יוגב: היום, לא.

עמוס יוגב: אבל אם ניתן פטור, כולם יגיעו עם רכינה.

מיקי לוי: טנדר עם רכינה, יעשו בזה שימוש כללי.

עמוס יוגב: הפטור כאן, יש לו משמעות.

שגית אפיק: אבל היה פטור לאורך זמן רב.

שגית אפיק: בזמן שהיה פטור, הם הגיעו עם רכינה.

עמוס יוגב: לא.

עמוס יוגב: אם לא זיהו את הפרצה.

שגית אפיק: רק הם ידעו שזה מגיע פטור?

עמוס יוגב: כן, הם ידעו והם הביאו אבל יש לי גם תשובה לחבר הכנסת ברושי.

עמוס יוגב: לעיריות יש פתרון.

עמוס יוגב: הפתרון של העיריות הוא כלי שאנחנו קוראים לו בלשון הפשוטה טרקטור משא.

עמוס יוגב: ויש טרקטור משא עם רכינה ולצערי הוא לא פטור אלא משל רק 12 אחוזים מס קניה.

עמוס יוגב: יש להם פתרון והם קונים אותו ומשתמשים בו.

עמוס יוגב: הם לא צריכים את הרכב הזה כי הרכב הזה נוסע בכבישים.

מכלוף מיקי זוהר: אני יכול לשאול שאלה לגבי הטענה שלך?

מכלוף מיקי זוהר: אני מסתכל על הרכב הזה ואתה מדבר על רכבים גדולים.

מכלוף מיקי זוהר: נראה לי שזה רכב יחסית במשקל נמוך, לא?

עמוס יוגב: פחות מ-3.5 טון אבל גם זה פחות מ-3.5 טון.

מכלוף מיקי זוהר: זה?

מכלוף מיקי זוהר: זה לא נראה.

עמוס יוגב: לא.

עמוס יוגב: זה פחות מ-3.5 טון.

מיקי לוי: אנחנו הולכים לפתוח את כל צי הרכב של 3.5 טון ללא מסים.

מיקי לוי: זה מה שאנחנו הולכים לעשות ואני מתנגד לזה.

מכלוף מיקי זוהר: זה רכב קטן שיכול להיכנס לסמטאות.

עמוס יוגב: נכון, אבל יש גם רכבים אחרים של חברות אחרות, רכב קטן שיכול להיכנס לסמטאות.

עמוס יוגב: אירופה מוצפת בסוגי רכבים כאלה.

מיקי לוי: אם אני רוצה לקנות דאבל קבינה עם רכינה, זה רכב משפחתי, אני אקבל אותו בלי מסים?

מיקי לוי: אני קונה.

מיקי לוי: אנחנו הולכים לפרוץ את השטח הזה.

משה גפני: אנחנו עוד לא הולכים.

מיקי לוי: כל המדינה תקנה רכינה עם דאבל קבינה.

מיקי לוי: יותר משתלם מאוטו.

מיקי לוי: ללא מסים.

משה גפני: אני רוצה לספר לכם את מה שהיה.

משה גפני: במשך שנים הרכב הזה לא היה ממוסה, גם בתקופה שאתה היית סגן שר האוצר.

מיקי לוי: טעות.

משה גפני: אני עוד לא יודע כלום.

משה גפני: אני רק לומד את העניין הזה ונראה לי לא בסדר.

משה גפני: רשות המסים הביאה בפנינו את הבקשה הזאת למסות את הרכב הזה.

משה גפני: בטעות מיסינו.

משה גפני: גרמנו נזק.

משה גפני: זה לחלוטין לא הועיל.

משה גפני: כפי שאמרתי, לא עשה טוב לשום דבר.

משה גפני: לאף אחד מבין אלה שעסקו בעניין הזה, זה לא עשה כלום, גם לא לרשות המסים.

משה גפני: אני מבקש לעשות הבחנה גם בגובה המכס וגם בסוגי הרכבים ולבחון את זה לתקופה.

משה גפני: הרי כולם מודים שנעשה נזק, נעשה נזק לשלטון המקומי, נעשה נזק לרשות המסים וכמובן נעשה נזק ליבואן אבל לא זה מה שעומד בראש דאגותינו.

משה גפני: מה שעומד בראש דאגותינו זאת המציאות הזאת, שהמדינה הפסידה.

משה גפני: המדינה הפסידה גם בקבלת מיסוי והמדינה הפסידה גם בזה שהשלטון המקומי איננו יכול להשתמש בזה.

משה גפני: אני מבקש לדעת האם אתם יכולים להביא לנו תכנית שלא תפרוץ את המסגרת, לא תביא רכבים נוספים כשהרכבים האלה גם הם יהיו פטורים ממס וזה יהיה באמת עיוות אלא שאנחנו נמקד את זה רק בעניין הזה שבו השלטון המקומי מפנה עם זה אשפה.

קובי בוזו: לצערי לא.

קובי בוזו: זו אפליה שלא תעמוד בשום מבחן.

משה גפני: אני הרי עוד לא מאשר את זה.

מיקי לוי: מה שגפני אומר זה האם אתם יכולים ללכת הביתה ולחשוב על מתן פטור רק לשלטון המקומי כך שאני לא אוכל לקנות דאבל קבינה בחברה פרטית.

מיקי לוי: אני לא יודע אם זה יעמוד משפטית אבל שחברה פרטית שעושה שבילי עפר או יוצקת, חברה לבניין, לא תוכל לעשות שימוש בפטור הזה.

מיקי לוי: תבדקו האם זה אפשרי.

משה גפני: זה מה שאני שואל.

משה גפני: למה אתה אומר לא עוד לפני שאתה בדקת את זה?

קובי בוזו: אנחנו בדקנו את הסוגיה הזאת.

משה גפני: אז בדקתם אבל אנחנו לא בדקנו.

משה גפני: גם אנחנו בני אדם.

קובי בוזו: נבדוק.

משה גפני: אנחנו מבקשים לבדוק את זה.

משה גפני: אם התשובה לא תספק אותנו, אני אגיש הצעת חוק בעניין הזה כי אני רואה שנעשה כאן עוול על ידי.

משה גפני: אני עשיתי את זה מבלי משים ומבלי לדעת.

משה גפני: לומר שהטעיתם אותי?

משה גפני: אני לא רוצה להגיד את זה מפני שלא הטעיתם אותי אבל אנחנו אישרנו כאן לפני שנה וחצי דבר שעשה נזק למדינה.

משה גפני: אני יושב כאן כדי להועיל למדינה ולא לגרום לה נזק ונגרם נזק.

משה גפני: זה ברור לחלוטין.

משה גפני: העובדות האלה לא שנויות במחלוקת.

משה גפני: השלטון המקומי קונה רכבים יותר יקרים, אתם לא מרוויחים מהרכבים האלה שקל בגלל שלא מייבאים אותם יותר.

קובי בוזו: איך אתה יודע שלא מייבאים אותם?

משה גפני: לכן אני מבקש ממך ללכת הביתה, לעשות שיעורי בית ולבוא עם נתונים.

קובי בוזו: סליחה שאני קוטע אותם, אבל מה שאתה מבקש ממני זה לייצר בתוך תעריף המכס אפליה ברורה.

קובי בוזו: בכל התעריף, בכל הפרק של הרכב, אין לנו שום הבחנה כזאת בין רכב שהוא עם כפתור או בלי כפתור.

משה גפני: אפשר בבקשה לא להשתמש במילה אפליה?

משה גפני: אני לא מתכוון לעשות אפליה ואני לא רוצה לעשות אפליה.

משה גפני: אני סומך על הכישורים שלכם שאתם יודעים לעשות הבחנות בין הרכבים השונים.

משה גפני: אז אנחנו יכולים לקבוע, או אתם יכולים לקבוע, שלא יהיה מכס רק על רכב מוגדר מסוים, בגודל מסוים, ואז ייבאו אותו.

משה גפני: זה יועיל לשלטון המקומי ואתם תתחילו לקבל חזרה מכס.

עמוס יוגב: אבל זה לא רק שלטון מקומי.

עמוס יוגב: כולם משתמשים בזה.

משה גפני: אז אין פתרון בלי שיעורי בית.

משה גפני: אני אמצא פתרון.

עמוס יוגב: אנחנו נבדוק.

משה גפני: גם לי יש מה לומר בעניין הזה, עם כל הכבוד.

משה גפני: אני אחפש פתרון.

משה גפני: אני אעשה שיעורי בית.

משה גפני: אני לא אעשה אפליה.

משה גפני: אני מבקש מכם לעשות את זה.

משה גפני: אתם אנשי המקצוע.

משה גפני: לי זה ייקח יותר זמן.

משה גפני: זה נראה עוול.

משה גפני: תגיד מה שאתה רוצה אבל העוול הזה יצא תחת ידינו.

משה גפני: אחרי שבאתם אלינו, אישרנו את זה.

משה גפני: לא ידענו את כל הנתונים שאנחנו יודעים עכשיו.

מכלוף מיקי זוהר: אני רוצה לומר עוד משפט.

משה גפני: בבקשה, ונסכם את הדיון.

מכלוף מיקי זוהר: רשות המסים הוכיחה בעבר יצירתיות רבה כשהיא חשבה שמשהו קורה.

מכלוף מיקי זוהר: כשאתה מדבר על מונח אפליה, אני יכול לתת לך אין ספור דוגמאות כמה רשות המסים מפלה לרעה בתקנות שלה גם אזרחים וגם חברות.

משה גפני: למשל רכבים ישנים שנוסעים עם צינורות שמשלמים על זה שווי שימוש בשמים.

מכלוף מיקי זוהר: אנא ממך, עשה שיעורי בית לגבי רשות המסים והתנהלותה באופן כללי.

מכלוף מיקי זוהר: לגבי העניין הספציפי הזה.

מכלוף מיקי זוהר: העניין הספציפי הזה הוא כעובדה מוגמרת שמהרגע שאתם מיסיתם את המיסוי הזה, הפסיקו להביא את הרכבים הללו.

מכלוף מיקי זוהר: יש פתרון מאוד פשוט.

מכלוף מיקי זוהר: אפשר לבוא ולקבוע שרכב עד משקל מסוים, שאלה לא יהיו רכבים כי באמת זה פרוץ באופן גורף, האם יש לו שופכן או אין לו שופכן, מה מטרת הרכב ולמה הוא מובנה ולמה הוא מתאים, וברגע שאתה עושה קריטריונים מאוד מאוד ברורים לגבי רכבים מסוימים, זה כמובן מצמצם באופן משמעותי את היקף הפטור אבל מצד שני זה גם מאפשר לשוק הזה לחזור ולהתעורר.

מכלוף מיקי זוהר: רשות המסים גובה מסים לא רק על המס שמוטל על הרכב אלא היא גובה מסים גם על הרווחים של כל אחד ואחד מאתנו.

מכלוף מיקי זוהר: אם יהיו רכבים כאלה בשוק וכתוצאה מכך ייוצר רווח, ברור שרשות המסים גם תגבה כסף.

מכלוף מיקי זוהר: היום, כעובדה מוגמרת, היא לא גובה כלום.

מכלוף מיקי זוהר: לכן לדעתי העניין כן צריך להישקל וברצינות רבה.

מכלוף מיקי זוהר: אם יש לזה היתכנות, מצוין.

מכלוף מיקי זוהר: אם לא, נראה מה אנחנו עושים.

מיקי לוי: אני הצד ההפוך של העניין.

מיקי לוי: אנחנו מנענו פרצה בחוק שהייתה קיימת.

משה גפני: אלא שלא עשו בה שימוש.

מיקי לוי: אם זה ירד, יתחילו חברות מכלל המשק, עם המגבלות של 3.5 טון, להביא כלי רכב כאלה לכל מי שעובד במדינת ישראל, מחברות בנייה ועד אנשים פרטיים.

מיקי לוי: לי לא משתלם לקנות רכב ב-160,000 שקלים, לשלם מס של 92 אחוזים ואני אלך על האוטו הזה.

מיקי לוי: הוא יהיה גם דיזל, גם דאבל קבינה וגם אני אוכל להעמיס את המשפחה ואת הנכדים מאחור.

מיקי לוי: למה לא?

מכלוף מיקי זוהר: באמת למה לא?

מכלוף מיקי זוהר: אתה אומר שניקח מהאזרחים כמה שיותר.

מכלוף מיקי זוהר: בוא נשחט את אזרחי ישראל.

מיקי לוי: לא כל חברה פרטית שפונה אליך, אתה צריך להניף דגלים.

מכלוף מיקי זוהר: איזו מין גישה זאת?

מכלוף מיקי זוהר: אתה נבחר ציבור?

מיקי לוי: אני שוקל את צעדיי.

מכלוף מיקי זוהר: גם אנחנו.

מיקי לוי: אתה תבוא מחר ותצטרך כסף שמישהו צריך לתת אותו.

מכלוף מיקי זוהר: אז הציבור ייהנה קצת, מה קרה?

משה גפני: רבותיי, הוויכוח ברור.

מיקי לוי: אולי אפשר לעשות משהו לשלטון המקומי, שלא יקיף את חברות הבנייה, שלא יקיף את החברות הפרטיות, שלא יקיף את מיקי לוי כצרכן פרטי שמחר ילך ויקנה דאבל קבינה פולקסוואגן דיזל וייהנה מפטור ממסים.

מיקי לוי: למה לא?

מיקי לוי: סבבה.

מיקי לוי: הרבה יותר זול מאשר לקנות אוטו עם מסים.

משה גפני: עמדתך ברורה.

מיקי לוי: אני מבקש לא להצביע היום.

משה גפני: אני לא מצביע.

משה גפני: לא התכוונתי להצביע.

מיקי לוי: יפה.

מיקי לוי: אני הולך לצלול לעניין הזה.

משה גפני: בסדר.

משה גפני: אני חושב שצריך למצוא לעניין פתרון.

גלית נוימן בנדיקט: דווקא בגלל שחברי שוקל צעדיו בצורה מאוזנת, אני פשוט חייבת לומר שבאותו רכב ספציפי הוא לא יכול לקחת את נכדיו, לא להעמיס אותם מאחור ולא מקדימה.

גלית נוימן בנדיקט: מדובר ברכב ייעודי למטרות עבודה.

מיקי לוי: אבל אני אקנה דאבל קבינה פולקסוואגן.

גלית נוימן בנדיקט: אותו רכב ספציפי שאני מייצגת, זה רכב עם שני מקומות בלבד.

גלית נוימן בנדיקט: הוא רכב עבודה.

גלית נוימן בנדיקט: לא ניתן לעשות בו שימוש, בין אם המועצה המקומית רכשה אותו ובין אם אותו קבלן משנה של המועצה שמפנה עבור המועצה את האשפה או עבור גוף פרטי.

גלית נוימן בנדיקט: הוא ניצל את הרכב הזה אך ורק למטרת עבודה והוא לא יכול ליהנות ממנו.

גלית נוימן בנדיקט: אני מניחה שבאמת רשות המסים יכולה להשכיל להבין כי הרי הגדרת החוק הגדירה שרכבים עם שופכן פטורים.

מכלוף מיקי זוהר: לא.

מכלוף מיקי זוהר: היא לא הגדירה.

גלית נוימן בנדיקט: אתם אומרים שהייתה כאן פרצה.

גלית נוימן בנדיקט: שנים זה היה כך.

גלית נוימן בנדיקט: ההגדרה של הרכב היא המהותית ומדובר ברכבי עבודה.

גלית נוימן בנדיקט: אני מניחה שאם תחקרו מעט, אפשר להגיע למסקנה ששווה להחזיר את הפטור.

גלית נוימן בנדיקט: תודה.

משה גפני: מר פארס, האם אפשר להגדיר במשרד התחבורה את מה שהיא אמרה לגבי הרכב המסוים הזה?

ג'וזף פארס: בוודאי.

ג'וזף פארס: זה רכב שמיוצר בשני שלבים.

ג'וזף פארס: המסמכים הטכניים שאנחנו דורשים הם בהתאם.

ג'וזף פארס: היצרן שמייצר את הפלטפורמה זו תעודה אחת, והיצרן שמרכיב את הרכינה, זה שלב שני.

שגית אפיק: היא אומרת שזה מגיע ביחד עם הרכינה.

גלית נוימן בנדיקט: במקרה שלנו.

שגית אפיק: השאלה אם אפשר לסווג את הרכב הזה שמגיע ביחד עם הרכינה ואין לו מקום לנוסעים כיוון שהוא בסך הכול שני נוסעים ורכינה שהמטרה שלה היא למטרות עבודה, השאלה אם אפשר לעשות לזה סיווג נפרד ואז אולי זה יעזור גם לרשות המסים לעשות לו סיווג נפרד אצלה בצו תעריף המס.

ג'וזף פארס: הוא יסווג כרכב משא מסוג N-1.

ג'וזף פארס: כמו משאית עד 3.5 טון.

מיקי לוי: אז אני שואל את היועצת המשפטית ואת היועצים המשפטיים האם חברה איקס, לא פולקסוואגן, שיש לה את אותו רכב עם רכינה, והיא לוקחת ארבעה נוסעים, לא תבוא ותאמר, רק רגע, אני מופלית לרעה?

מיקי לוי: גם על זה אני צריך תשובה בפעם הבאה.

משה גפני: אני מבקש לסכם את הדיון.

משה גפני: אני מבקש לסמן את הרכב הזה עליו אנחנו מדברים ולא שום דבר אחר.

משה גפני: אם אנחנו רוצים לעשות פטורים ממסים, זה דיון אחר ולא הדיון הזה.

משה גפני: אנחנו מדברים על רכב מוגדר ואני מבקש שתבואו עם פתרונות לגבי העניין הזה, גם משרד התחבורה וגם רשות המסים.

משה גפני: תבואו ותאמרו שאין פתרון, תאמרו שאין פתרון.

משה גפני: בסדר.

משה גפני: נחליט מה אנחנו עושים.

משה גפני: אני חושב שיש פתרון, מבלי להיות עובד משרד התחבורה או עובד רשות המסים.

מיקי לוי: אדוני, הפתרון צריך להיות כולל.

מיקי לוי: לא מוגדר כחברה.

מיקי לוי: אנחנו נצטייר לא טוב.

מיקי לוי: לא מגודר כיבואן.

משה גפני: לא אמרתי את זה.

מכלוף מיקי זוהר: אני ארגיע אותך כי אני רואה שאתה לחוץ.

מיקי לוי: אני לא לחוץ.

מכלוף מיקי זוהר: אני אסביר לך משהו.

מכלוף מיקי זוהר: אין הגדרה כזאת ליבואן.

מכלוף מיקי זוהר: יש הגדרה למוצר.

מכלוף מיקי זוהר: המוצר הזה, יכולות לייבא אותו כל החברות במדינת ישראל שעוסקות בנושא כלי הרכב, ללא יוצא מן הכלל.

משה גפני: אני מבקש לגבי הרכב המוגדר הזה, לא על החברה כי החברה לא מעניינת אלא מעניין הרכב המוגדר, כאשר לפי דעתי נעשתה כאן טעות, נעשה כאן דבר שמתברר שהוא לא מועיל, האם אתם יכולים לבוא עם הגדרה מוגדרת של רכב מסוים שעליו אנחנו מדברים והרכב הזה יועיל לשלטון המקומי, ייבאו אותו ואז ייכנס כסף לקופת המדינה.

משה גפני: אני מבקש בתוך שלושה שבועות לדעת פתרון.

משה גפני: יש פתרון – טוב.

משה גפני: אין פתרון, תאמרו לנו גם למה.

קובי בוזו: בסדר.

משה גפני: תודה רבה.

משה גפני: אנחנו עוברים לסעיף הבא בסדר היום.